CELEX: 32021R0866
Language: lt
Date: 2021-05-28 00:00:00
Title: Komisijos įgyvendinimo reglamentas (ES) 2021/866 2021 m. gegužės 28 d. kuriuo sustabdomas Įgyvendinimo reglamentu (ES) 2018/886 nustatytų prekybos politikos priemonių, susijusių su tam tikrais Jungtinių Amerikos Valstijų kilmės produktais, taikymas

2021 5 31   
               
               
                  LT
               
               
                  Europos Sąjungos oficialusis leidinys
               
               
                  L 190/94
               
            
         KOMISIJOS ĮGYVENDINIMO REGLAMENTAS (ES) 2021/866
         2021 m. gegužės 28 d.
         kuriuo sustabdomas Įgyvendinimo reglamentu (ES) 2018/886 nustatytų prekybos politikos priemonių, susijusių su tam tikrais Jungtinių Amerikos Valstijų kilmės produktais, taikymas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 654/2014 dėl Europos Sąjungos teisių taikyti tarptautines prekybos taisykles, visų pirma nustatytas Pasaulio prekybos organizacijoje, ir užtikrinti šių taisyklių vykdymą, kuriuo iš dalies keičiamas Tarybos reglamentas (EB) Nr. 3286/94, nustatantis Bendrijos procedūras bendros prekybos politikos srityje siekiant užtikrinti Bendrijos teisių pagal tarptautinės prekybos taisykles (1), ypač į jo 7 straipsnio 3 ir 4 dalis,
         kadangi:
         
                     (1)
                  
                  
                     2018 m. birželio 20 d. Komisija priėmė Įgyvendinimo reglamentą (ES) 2018/886 (2) dėl tam tikrų prekybos politikos priemonių, susijusių su tam tikrais Jungtinių Amerikos Valstijų (toliau – Jungtinės Valstijos) kilmės produktais, kuriame numatyta tam tikriems į Sąjungą importuojamiems Jungtinių Valstijų kilmės produktams taikyti papildomus muitus;
                  
               
                     (2)
                  
                  
                     visų pirma Komisija Sąjungos vardu nustatė papildomus muitus produktams, kurių sąrašas pateikiamas Įgyvendinimo reglamento (ES) 2018/886 I ir II prieduose:
                     
                                 a)
                              
                              
                                 I priede išvardytų produktų importui papildomi 10 % arba 25 % ad valorem muitai, kaip nurodyta tame priede, įsigaliojo 2018 m. birželio 21 d. ir turėtų būti taikomi tol, kol Jungtinės Valstijos produktams iš Sąjungos nustos taikyti savo apsaugos priemones;
                              
                           
                                 b)
                              
                              
                                 II priede išvardytų produktų importui papildomi 10 %, 25 %, 35 % arba 50 % ad valorem muitai, kaip nurodyta tame priede, būtų taikomi nuo 2021 m. birželio 1 d. arba datos, kurią PPO Ginčų sprendimo taryba priima sprendimą, kad Jungtinių Valstijų apsaugos priemonės neatitinka atitinkamų PPO steigimo sutarties nuostatų, arba PPO Ginčų sprendimo tarybai pranešama apie tokį sprendimą, jei ši data yra ankstesnė, tol, kol Jungtinės Valstijos produktams iš Sąjungos nustos taikyti savo apsaugos priemones;
                              
                           
               
                     (3)
                  
                  
                     priėmus Įgyvendinimo reglamentą (ES) 2018/724 (3), Komisija Sąjungos vardu PPO sustabdė importo muitų lengvatų pagal GATT 1994 taikymą prekybai su Jungtinėmis Valstijomis produktais, įtrauktais į Įgyvendinimo reglamento (ES) 2018/724 I ir II priedus. Toks žingsnis leido Jungtinių Valstijų kilmės produktų, įtrauktų į Įgyvendinimo reglamento (ES) 2018/886 I ir II priedus, importui taikyti papildomus muitus;
                  
               
                     (4)
                  
                  
                     Įgyvendinimo reglamento (ES) 2018/886 7 konstatuojamojoje dalyje nustatyta, kad Komisija Sąjungos vardu gali iš dalies keisti šį reglamentą, jeigu, jos nuomone, tai yra tikslinga, kad būtų atsižvelgta į bet kokius Jungtinių Valstijų apsaugos priemonių pakeitimus arba patikslinimus;
                  
               
                     (5)
                  
                  
                     2021 m. gegužės 17 d. Sąjunga ir Jungtinės Valstijos paskelbė bendrą pareiškimą, kuriame jos abi „sutiko nutiesti kelią, kuris leistų baigti PPO ginčą, prasidėjusį po to, kai JAV pradėjo taikyti importo muitus ES kilmės produktams pagal 232 skyrių“. Atsižvelgdama į tai, Sąjunga turėtų sustabdyti papildomų ad valorem muitų taikymą produktams, įtrauktiems į Įgyvendinimo reglamento (ES) 2018/886 II priedą; tai būtų svarbus žingsnis siekiant, kad abi pusės panaikintų ribojamąsias priemones ir būtų suteikta laiko bei sudarytos sąlygos politiniam šio klausimo sprendimui;
                  
               
                     (6)
                  
                  
                     sustabdymo laikotarpis turėtų tęstis iki 2021 m. lapkričio 30 d.; jis laikomas pakankamu laikotarpiu ankstesnėje konstatuojamojoje dalyje nurodytais tikslais;
                  
               
                     (7)
                  
                  
                     pagal Reglamento (ES) Nr. 654/2014 7 straipsnio 4 dalį Komisija skubos atvejais gali priimti nedelsiant taikytinus įgyvendinimo aktus, kuriais sustabdomas prekybos politikos priemonių taikymas, kai šis sustabdymas susijęs su trečiosios šalies atitinkamos priemonės pakeitimu. Šio reglamento taikymas nedelsiant yra pagrįstas, atsižvelgiant į tikslą suteikti laiko ir sąlygas, reikalingas šiam klausimui išspręsti, kaip nurodyta 5 konstatuojamojoje dalyje, ir šiuo tikslu būtina sustabdyti planuojamą II priedo taikymą, kad papildomi ad valorem muitai produktams, įtrauktiems į II priedą, nebūtų taikomi laikotarpiu, kuris būtinas nurodytiems tikslams pasiekti;
                  
               
                     (8)
                  
                  
                     šis reglamentas neturi įtakos PPO importo muitų lengvatų sustabdymui pagal GATT 1994 taikymą prekybai su Jungtinėmis Valstijomis produktais, įtrauktais į Komisijos įgyvendinimo reglamento (ES) 2018/724, kuris iš dalies pakeistas Įgyvendinimo reglamentu (ES) 2018/886, I ir II priedus. Šis įsipareigojimų PPO sustabdymas lieka galioti, o šiuo reglamentu stabdomas papildomų importo muitų taikymas;
                  
               
                     (9)
                  
                  
                     pagal Europos Parlamento ir Tarybos reglamento (ES) Nr. 182/2011 (4) 8 straipsnį, ne vėliau kaip per 14 dienų po šio reglamento priėmimo, Komisija jį pateiks Prekybos kliūčių komitetui, įsteigtam Europos Parlamento ir Tarybos reglamentu (ES) 2015/1843 (5), kad gautų jo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            ES iki 2021 m. lapkričio 30 d. imtinai sustabdo papildomų 10 %, 25 %, 35 % arba 50 % ad valorem muitų taikymą Įgyvendinimo reglamento (ES) 2018/886 II priede išvardytų produktų importui.
            Įgyvendinimo reglamento (ES) 2018/886 II priede numatyti muitai taikomi nuo 2021 m. gruodžio 1 d.
         
         
            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 28 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 189, 2014 6 27, p. 50, su pakeitimais, padarytais Reglamentu (ES) 2015/1843 Europos Parlamento ir Tarybos reglamentu (ES) 2021/167 (OL L 49, 2021 2 12, p. 1).
         
            (2)  2018 m. birželio 20 d. Komisijos įgyvendinimo reglamentas (ES) 2018/886 dėl tam tikrų prekybos politikos priemonių, susijusių su tam tikrais Jungtinių Amerikos Valstijų kilmės produktais, ir kuriuo iš dalies keičiamas Įgyvendinimo reglamentas (ES) 2018/724 (OL L 158, 2018 6 21, p. 5).
         
            (3)  2018 m. gegužės 16 d. Komisijos įgyvendinimo reglamentas (ES) 2018/724 dėl tam tikrų prekybos politikos priemonių, susijusių su tam tikrais Jungtinių Amerikos Valstijų kilmės produktais (OL L 122, 2018 5 17, p. 14).
         
            (4)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
         
            (5)  2015 m. spalio 6 d. Europos Parlamento ir Tarybos reglamentas (ES) 2015/1843, kuriuo nustatomos Sąjungos procedūros bendros prekybos politikos srityje siekiant užtikrinti tarptautinėmis prekybos taisyklėmis, ypač sudarytomis globojant Pasaulio prekybos organizacijai (PPO), suteiktų Sąjungos teisių įgyvendinimą (OL L 272, 2015 10 16, p. 1).